Document ID: 32006R1483

UREDBA KOMISIJE (ES) št. 1483/2006
z dne 6. oktobra 2006
o odprtju stalnega javnega razpisa za ponovno prodajo žit iz zalog intervencijskih agencij držav članic na trgu Skupnosti
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1784/2003 z dne 29. septembra 2003 o skupni ureditvi trga za žita (1) in zlasti člena 6 in drugega odstavka člena 24 Uredbe,
ob upoštevanju naslednjega:
(1)
Uredba Komisije (EGS) št. 2131/93 z dne 28. julija 1993 o postopku in pogojih prodaje žit iz intervencijskih agencij (2) določa, da se prodaja žita iz zalog intervencijskih agencij izvede z javnim razpisom po cenah, ki ne povzročijo tržnih motenj.
(2)
Države članice razpolagajo z intervencijskimi zalogami koruze, navadne pšenice, ječmena in rži. Zaradi odziva na potrebe na trgu je treba te zaloge žit držav članic dati na razpolago na notranjem trgu Skupnosti. Zato je treba odpreti stalne javne razpise za ponovno prodajo žit iz zalog intervencijskih agencij držav članic na trgu Skupnosti. Vsako izmed njih je treba obravnavati v okviru ločenega javnega razpisa.
(3)
Za pogoje, določene z Uredbo (EGS) št. 2131/93, je treba glede zahtevane ravni varščine določiti odstopanja. Treba je določiti zadostno raven varščine.
(4)
Da bi se upoštevale razmere na trgu Skupnosti, je treba določiti, da s tem razpisom upravlja Komisija. Poleg tega je treba določiti koeficient dodelitve za ponudbe z najnižjo prodajno ceno.
(5)
Za učinkovito upravljanje sistema je treba določiti, da se podatki, ki jih zahteva Komisija, pošiljajo elektronsko. Pomembno je tudi, da v sporočilu, ki ga intervencijska agencija pošlje Komisiji, ni razkrita identiteta ponudnikov.
(6)
Ukrepi, predvideni s to uredbo, so v skladu z mnenjem Upravljalnega odbora za žita -
SPREJELA NASLEDNJO UREDBO:
Člen 1
Intervencijske agencije držav članic iz Priloge I odprejo stalni javni razpis za prodajo žit iz svojih zalog na notranjem trgu Skupnosti. Najvišje količine različnih vrst žit, ki jih zajemajo ti javni razpisi, so navedene v Prilogi I.
Člen 2
Prodaja iz člena 1 se opravi v skladu s pogoji Uredbe (EGS) št. 2131/93. Ne glede na drugi pododstavek člena 13(4) navedene uredbe pa je pri razpisu določena varščina 10 EUR na tono.
Člen 3
1. Rok za oddajo ponudb za prvi delni javni razpis je 11. oktobra 2006 ob 13. uri (po bruseljskem času).
Rok za oddajo ponudb za kasnejše delne javne razpise je vsako sredo ob 13. uri (po bruseljskem času), razen 1. novembra 2006, 27. decembra 2006, 4. aprila 2007 in 16. maja 2007, v tednih, ko ne bo nobenega javnega razpisa.
Rok za oddajo ponudb za zadnji delni razpis poteče 27. junija 2007 ob 13. uri (po bruseljskem času).
2. Ponudbe je treba predložiti zadevnim intervencijskim agencijam, katerih naslovi so navedeni v Prilogi I.
Člen 4
Zadevne intervencijske agencije obvestijo Komisijo o prejetih ponudbah najpozneje štiri ure po izteku roka za oddajo ponudb iz člena 3(1). Če ni bila oddana nobena ponudba, zadevna država članica o tem obvesti Komisijo v istem roku. Če država članica v predpisanem roku ne pošlje Komisiji uradnega obvestila, Komisija meni, da v zadevni državi članici ni bila predložena nobena ponudba.
Sporočila iz prvega odstavka se pošljejo elektronsko v skladu z vzorcem iz Priloge II. Za vsak odprti javni razpis se Komisiji pošlje poseben obrazec za določeno vrsto žita. Ponudniki morajo ostati anonimni.
Člen 5
1. V skladu s postopkom iz člena 25(2) Uredbe (ES) št. 1784/2003 Komisija določi najnižjo prodajno ceno za posamezno žito ali odloči, da ponudb nadalje ne obravnava.
2. Če bi določitev najnižje cene v skladu z odstavkom 1 povzročila preseganje največje razpoložljive količine za posamezno državo članico, se ta določitev lahko dopolni s koeficientom dodelitve za količine, ponujene po najnižji ceni, da se tako upošteva največja razpoložljiva količina v tej državi članici.
Člen 6
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. oktobra 2006

Labels: 3
17
18